ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί της τροπολογιας του Ευρωπαϊκού Κοινοβουλίου στην κοινή θέση του Συμβουλίου σχετικά με την ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 85/611/EEC για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) με σκοπό τη ρύθμιση των εταιρειών διαχείρισης και των απλοποιημένων ενημερωτικών δελτίων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1998/0242 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί της τροπολογιας του Ευρωπαϊκού Κοινοβουλίου στην κοινή θέση του Συμβουλίου σχετικά με την ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 85/611/EEC για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) με σκοπό τη ρύθμιση των εταιρειών διαχείρισης και των απλοποιημένων ενημερωτικών δελτίων

1. ΙΣΤΟΡΙΚΟ

Στις 17 Ιουλίου 1998 η Επιτροπή υπέβαλε στο Ευρωπαϊκό Κοινοβούλιο και στο Συμβούλιο πρόταση οδηγίας [1] για την τροποποίηση της οδηγίας 85/611/EEC [2] για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) με σκοπό τη ρύθμιση των εταιρειών διαχείρισης και των απλοποιημένων ενημερωτικών δελτίων .

[1] COM(1998) 451 τελικό (ΕΕ C 272 της 01.09.1998, σ. 7).

[2] ΕΕ L 375 της 31.12.1985, σ. 3. Οδηγία όπως τροποποιήθηκε τελευταία με την οδηγία 2000/64/EC (ΕΕ L 290 της 17.11.2000, σ. 27).

Η Οικονομική και Κοινωνική Επιτροπή εξέδωσε τη γνώμη της κατά την 361η σύνοδο ολομέλειας στις 24 και 25 Φεβρουαρίου 1993. [3] Κατόπιν αιτήσεως του Συμβουλίου, η Ευρωπαϊκή Κεντρική Τράπεζα εξέδωσε τη γνώμη της στις 16 Μαρτίου 1999 [4].

[3] ΕΕ C 116 της 28.04.1999, σ. 1.

[4] ΕΕ C 285 της 7.10.1999, σ. 9.

Στις 17 Φεβρουαρίου 2000 το Ευρωπαϊκό Κοινοβούλιο εξέδωσε νομοθετικό ψήφισμα σε πρώτη ανάγνωση [5] με 13 τροποποιήσεις επί της προτάσεως της Επιτροπής.

[5] ΕΕ C 339 της 29.11.2000, σ. 228, εισηγητής: O. Schmidt.

Στις 30 Μαΐου 2000 η Επιτροπή ενέκρινε τροποποιημένη πρόταση [6] λαμβάνοντας υπόψη τις διαβουλεύσεις με το Ευρωπαϊκό Κοινοβούλιο και την Οικονομική και Κοινωνική Επιτροπή.

[6] COM(2000) 331 τελικό (ΕΕ C 311 E της 31.10.2000, σ. 273).

Το Συμβούλιο ενέκρινε κοινή θέση [7] στις 5 Ιουνίου 2001.

[7] ΕΕ C 297 της 23.10.2001, σ. 10.

Στις 28 Ιουνίου 2001 η Επιτροπή ενέκρινε την ανακοίνωσή της προς το Ευρωπαϊκό Κοινοβούλιο [8] σχετικά με την κοινή θέση του Συμβουλίου.

[8] SEC(2001)1004 τελικό.

Στις 23 Οκτωβρίου 2001 το Ευρωπαϊκό Κοινοβούλιο ενέκρινε με ψήφισμα σε δεύτερη ανάγνωση μια τροποποίηση επί της κοινής θέσεως.

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ

Κύριος στόχος της πρότασης είναι να ενισχυθεί η ολοκλήρωση της ενιαίας αγοράς στον τομέα των ΟΣΕΚΑ με την επικαιροποίηση των κανόνων που διέπουν τις εταιρείες διαχείρισης που προβλέπει τη θέσπιση ενός μηχανισμού ευρωπαϊκού διαβατηρίου και ενός ευρύτερου φάσματος δυνατών δραστηριοτήτων και την εισαγωγή ενός απλουστευμένου ενημερωτικού δελτίου για τους επενδυτές. Η κοινή θέση του Συμβουλίου εισήγαγε, μεταξύ άλλων, την περαιτέρω εναρμόνιση του νομικού πλαισίου που διέπει τις εταιρείες επενδύσεων και ιδίως τις αυτοδιαχειριζόμενες δηλαδή εκείνες που δεν έχουν ορίσει εταιρεία διαχείρισης .

Από κοινού με μία κοινή πρόταση σχετικά με τις επενδύσεις των ΟΣΕΚΑ [9], η παρούσα πρόταση αποτελεί μέρος του προγράμματος δράσης για τις χρηματοπιστωτικές υπηρεσίες, το οποίο πρέπει να ολοκληρωθεί μέχρι το 2005 [10].

[9] Αρχική πρόταση της Επιτροπής (COM(1998) 449 τελικό) και τροποποιημένη πρόταση (COM(2000) 329 τελικό):

[10] COM(1999)232 της 11.05.1999.

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΠΟΙΗΣΕΙΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Το Ευρωπαϊκό Κοινοβούλιο ενέκρινε, σε δεύτερη ανάγνωση, μια και μοναδική τροποποίηση (τροποποίηση αριθ. 2) επί της κοινής θέσεως του Συμβουλίου.

Η Επιτροπή δύναται να αποδεχθεί την εν λόγω τροποποίηση για τους λόγους που περιγράφονται παρακάτω.

Η τροποποίηση αριθ.2 τροποποιεί τα χρονικά περιθώρια μιας διάταξης της πρότασης, δια της οποίας η Επιτροπή καλείται να διεξάγει επισκόπηση των κεφαλαιουχικών προϋποθέσεων που ισχύουν για τις εταιρείες διαχείρισης των ΟΣΕΚΑ εντός πέντε ετών από την έναρξη ισχύος της οδηγίας. Η τροποποίηση αριθ. 2 περιορίζει την προθεσμία αυτή σε τρία έτη από την έναρξη ισχύος της οδηγίας ούτως ώστε η προθεσμία να ευθυγραμμισθεί με τα χρονικά περιθώρια που καθορίζει η ρήτρα της γενικής αναισκόπησης που εισάγεται με την τροποποίηση αριθ. 3, παράγραφος 1 (η οποία υποβλήθηκε σε σχέση με την πρώτη πρόταση ΟΣΕΚΑ).

Παρά τη μείωση των χρονικών περιθωρίων, η Επιτροπή δύναται να δεχθεί την τροποποίηση αριθ. 2 ως δείγμα μεγάλης αποφασιστικότητας για στενή παρακολούθηση της εφαρμογής της παρούσας πρότασης ΟΣΕΚΑ και την υποβολή προτάσεων για τις περαιτέρω πρωτοβουλίες που ενδεχομένως να απαιτηθούν.

4. ΣΥΜΠΕΡΑΣΜΑ

Ως εκ τούτου η Επιτροπή αποδέχεται εξ ολοκλήρου την τροποποίηση την οποία ενέκρινε το Ευρωπαϊκό Κοινοβούλιο σε δεύτερη ανάγνωση.